Մալկոմ (ֆուտբոլիստ)

Մալկոմ (պորտ.՝ Malcom Filipe Silva de Oliveira, փետրվարի 26, 1997(1997-02-26), Սան Պաուլո, Բրազիլիա), բրազիլացի պրոֆեսիոնալ ֆուտբոլիստ։ Ներկայումս հանդես է գալիս Զենիտ Սանկտ Պետերբուրգի կազում։ Խաղում է վինգերի դիրքում։


== Ակումբային կարիերա ==


=== Կորինտիանս ===
Մալկոմը Կորինտիանսի ակադեմիայի սան է։ 2014 թվականին բրազիլացին տեղափոխվեց ակումբի առաջին թիմ։ 2015-16 մրցաշրջանում նա դարձավ թիմի հիմնական կազմի խաղացող, իսկ Կորինտիանսը հաղթեց Բրազիլիայի առաջնությունը։ Կորինտիանսի կազմում Մալկոմը անցկացրեց 73 խաղ՝ դառնալով 10 գոլի հեղինակ։


=== Բորդո ===
2016 թվականի հունվարի 31-ին Մալկոմը տեղափոխվեց Բորդո։ Իր դեբյուտը ակումբի կազմում նշեց փետրվարի 7-ին՝ Սենտ Էտիենի դեմ խաղում։ Իր առաջին գոլը խփեց փետրվարի 10-ին՝ Ֆրանսիայի գավաթի Նանտի դեմ խաղում։ Մայիսի 7-ին՝ Լորյանի դեմ խաղում Մալկոմը իր առաջին գոլը խփեց Լիգա 1-ում։ Օգոստոսի 13-ին նա գոլի հեղինակ դարձավ Սենտ Էտիենի դեմ խաղում, իսկ հանդիպումն ավարտվեց 3-2 հաշվով։ 2017 թվականի ապրիլի 8-ին՝ Մեցի դեմ խաղում բրազիլացին դարձավ գոլի և գոլային փոխանցման հեղինակ՝ օգնելով Բորդոյին հաղթել 3-0 հաշվով։

Իր առաջին հանդիպումը եվրոպական առաջնություններում Մալկոմը անցկացրեց 2017 թվականի հուլիսի 27-ին՝ Եվրոպայի Լիգայի որակավորման 3-րդ փուլի ՄՈԼ Վիդիի դեմ խաղում։ Օգոստոսի 19-ին նա 2 անգամ հեռահար հարվածով գրավեց Օլիմպիկ Լիոնի դարպասը՝ փրկելով իր թիմին պարտությունից։ 2017 թվականի սեպտեմբերի 27-ին բրազիլացին երկարաձգեց իր պայմանագիրը Բորդոյի հետ մինչև 2021 թվականը։ Ակումբի կազմում Մալկոմը անցկացրեց 96 հանդիպում բոլոր մրցաշարերում՝ դառնալով 23 գոլի և 16 գոլային փոխանցման հեղինակ։


=== Բարսելոնա ===
2018 թվականի հուլիսի 24-ին Մալկոմը 5 տարվա պայմանագիր կնքեց Բարսելոնայի հետ։ Ակումբը նրա համար վճարեց 41 միլիոն եվրո։ Դրանից առաջ Մալկոմը շատ մոտ էր Ռոմա տեղափոխությանը և երկրպագուները սպասում էին նրան Հռոմի օդանավակայանում, սակայն տրանսֆերը չիրականացավ, և Ռոմայի սպորտային տնօրեն Մոնչին հայտարարեց, որ իրավական գործողություններ կսկսի Բորդոյի դեմ։
Իր դեբյուտը Բարսելոնայի կազմում Մալկոմը նշեց օգոստոսի 25-ին՝ փոխարինելով Ֆիլիպե Կոուտինյոյին Ռեալ Վալյադոլիդի դեմ խաղում։ Իր առաջին գոլը խփեց նոյեմբերի 6-ին՝ Չեմպիոնների Լիգայի խմբային փուլի Ինտեր Միլանի դեմ խաղում։ Փետրվարի 6-ին բրազիլացին գոլ խփեց Իսպանիայի գավաթի կիսաեզրափակչի Ռեալ Մադրիդի դեմ խաղում, իսկ հանդիպումն ավարտվեց 1-1 հաշվով։ Լա Լիգայում իր առաջին գոլը խփեց 2019 թվականի ապրիլի 2-ին՝ Վիլյառեալի դեմ խաղում՝ այս խաղում դառնալով նաև գոլային փոխանցման հեղինակ։ Մայիսի 25-ին նա փոխարինեց Նելսոն Սեմեդուին Իսպանիայի գավաթի եզրափակչի Վալենսիայի դեմ խաղում, սակայն Բարսելոնան պարտվեց 2-1 հաշվով։ Կատալոնական ակումբի կազմում Մալկոմը անցկացրեց 24 հանդիպում՝ դառնալով 4 գոլի ու 2 գոլային փոխանցման հեղինակ և օգնելով Բարսելոնային հաղթել Լա Լիգան։


=== Զենիտ Սանկտ Պետերբուրգ ===
2019 թվականի օգոստոսի 2-ին Մալկոմը 5 տարվա պայմանագիր կնքեց Զենիտ Սանկտ Պետերբուրգի հետ։ Ակումբը նրա համար վճարեց 40 միլիոն եվրո։


== Միջազգային կարիերա ==
Մալկոմը ներկայացրել է Բրազիլիան մինչև 20 և մինչև 23 տարեկանների երիտասարդական հավաքականներում։ Մ20 հավաքականի հետ նա մասնակցեց 2015 թվականի Հարավային Ամերիկայի առաջնությանը, որտեղ դարձավ 1 գոլի հեղինակ 6 խաղերում, իսկ Բրազիլիան զբաղեցրեց 4-րդ հորիզոնականը։ 2015 թվականի մինչև 20 տարեկանների աշխարհի առաջնության համար Բրազիլիայի վերջնական կազմում Մալկոմը փոխարինեց Քենեդիին և այստեղ անցկացրեց 5 հանդիպում, ներառյալ՝ եզրափակիչը, որտեղ Բրազիլիան պարտվեց Սերբիային։
Բրազիլիայի ազգային հավաքական Մալկոմը առաջին անգամ հրավիրվեց 2018 թվականի սեպտեմբերի 21-ին՝ Սաուդյան Արաբիայի և Արգենտինայի դեմ խաղերի համար, սակայն այս հանդիպումներում խաղադաշտ դուրս չեկավ։


== Կարիերայի վիճակագրություն ==


=== Ակումբային վիճակագրություն ===
2019 թվականի օգոստոսի 4-ի դրությամբ


== Նվաճումներ ==


=== Ակումբային ===
ԿորինտիանսԲրազիլիայի առաջնություն. 2015Բարսելոնա

Լա Լիգա. 2018–19
Իսպանիայի սուպերգավաթ. 2018


=== Միջազգային ===
Բրազիլիա Մ20

ՖԻՖԱ աշխարհի Մ20 առաջնություն. երկրորդ տեղ. 2015


== Ծանոթագրություններ ==


== Արտաքին հղումներ ==
Մալկոմի պաշտոնական Ինստագրամի էջը
Մալկոմը transfermarkt-ում
Մալկոմը soccerbase.com-ում
Մալկոմը WhoScored.com կայքում
Մալկոմը Բորդոյի պաշտոնական կայքում Archived 2018-07-24 at the Wayback Machine.
Մալկոմը Զենիտի պաշտոնական կայքում(չաշխատող հղում)
Մալկոմը Լիգա 1-ի պաշտոնական կայքում Archived 2017-12-20 at the Wayback Machine.
Մալկոմը ՈՒԵՖԱ-ի պաշտոնական կայքում
Մալկոմը ՖԻՖԱ-ի պաշտոնական կայքում Archived 2017-06-03 at the Wayback Machine.